# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad ar Gynnydd Rhaglen Frechu COVID-19 yn erbyn y Strategaeth** |
| **DYDDIAD**  | **29 Mehefin 2021** |
| **GAN** | **Eluned Morgan, Y Gweinidog Iechyd a Gwasanaethau Cymdeithasol** |

Heddiw, byddaf yn cyhoeddi ein [diweddariad wythnosol](https://llyw.cymru/rhaglen-frechu-covid-19-diweddariadau-wythnosol) ar raglen frechu COVID-19. Mae dros 3.7 miliwn dos o’r brechlyn wedi cael eu rhoi yng Nghymru. Yn yr wythnos ddiwethaf, rydym wedi cofnodi dros 124,000 o ddosau, gan gynnwys 15,700 o ddosau cyntaf a mwy na 108,000 o ail ddosau. Hoffwn ddiolch i bawb sydd wedi bod yn rhan o’r gwaith aruthrol hwn. Mae hyn yn gynnydd pwysig yn ein rhaglen ac yn diogelu Cymru.

Hoffwn hefyd amlinellu ein safbwynt o ran gwneud brechlynnau’n orfodol yng Nghymru. Hyd yma mae nifer y gweithwyr cartrefi gofal sydd wedi manteisio ar y brechlyn wedi bod yn uchel ac rydym yn gweithio gyda’r GIG a’r sector cartrefi gofal i fonitro hyn yn agos iawn. Rydym hefyd yn datblygu canllawiau i weithwyr ym mhob sector am y rhaglen frechu. Nid oes gennym unrhyw gynlluniau ar hyn o bryd i newid y gyfraith a gwneud brechlynnau’n orfodol yng Nghymru.

Y brechlyn yw’r ffordd orau o atal salwch difrifol a lledaeniad y clefyd. Mae sicrhau bod lefelau uchel iawn o bobl yng Nghymru wedi cael dau ddos yn rhoi mwy o ddewisiadau inni ar gyfer y dyfodol, o ran byw gyda llai o gyfyngiadau, yn enwedig os gallwn gadw achosion o’r coronafeirws yn isel yn y gymuned. Bydd pawb sy’n gymwys yn cael gwybodaeth am y brechlyn i’w helpu i ddod i benderfyniad os oes ganddynt unrhyw bryderon. Mae gan Iechyd Cyhoeddus Cymru dudalen [cwestiynau cyffredin](https://icc.gig.cymru/pynciau/imiwneiddio-a-brechlynnau/gwybodaeth-brechlyn-covid-19/ynglyn-ar-brechlyn/) am y brechlynnau COVID-19 a diogelwch i’ch helpu i ddod i benderfyniad. Rwy’n annog pob oedolyn cymwys i dderbyn y cynnig o frechlyn coronafeirws pan ddaw eu tro.

Mae pob bwrdd iechyd yng Nghymru yn annog unrhyw un sydd heb gael y brechlyn eto, i fynd i gael ei frechu. Os ydych yn credu eich bod wedi colli allan, neu os nad ydych eisoes wedi derbyn cynnig i gael y brechlyn am ba bynnag reswm, gallwch gysylltu drwy’r ffyrdd [hyn](https://llyw.cymru/cael-brechlyn-covid-19-os-ydych-yn-credu-eich-bod-wedi-colli-allan?_ga=2.147838195.593496612.1624351497-1859948027.1620117096). Dyw hi fyth yn rhy hwyr i drefnu apwyntiad.